Sanakartta 				Päivitetty 5.9.2011

SÖRNÄISTEN METROASEMA
Alue rajoittuu metroaseman sisätiloihin

Laiturialueelta katutasolle 
Kun matkustat Helsingin keskustasta päin itään ja astut junasta laiturille Sörnäisten asemalla, käänny junan menosuuntaan ja kulje kohti uloskäynnin aluetta viistosti vasempaan, mistä kuuluu hissien ovien sijaintia osoittavat äänimerkit ja liukuportaat, joiden kohdalla voit huomata ilmavirran. Kun matkustat Itäkeskuksesta kohti keskustaa, käänny junan paluusuuntaan ja viistosti oikeaan kohti hissien äänimerkkejä ja liukuportaita. Laituritasolla noin seitsemän metriä ennen liukuportaita on lattiassa poikittain leveä metallilista. 
Laiturialueen tasolta kulkee kolmet portaat ja kaksi hissiä ylös kompassitasolle, liukuportaat sijaitsevat hissien välissä. Oikeanpuoleiset portaat nousevat ylöspäin, vasemmanpuoleiset kulkevat ylhäältä alaspäin, keskimmäisten liukuportaiden suunta voi vaihtua. 

Hissit laiturialueelta ylätasanteelle lippuhalliin: 
Hisseissä on eri tavalla piippaavat äänisignaalit, jotka vaihtelevat sen mukaan, onko hissi liikkeellä vai ei. Kun tulet hissin eteen, se ottaa automaattisesti kutsun vastaan eikä sinun tarvitse painaa nappia. Ovet aukeavat automaattisesti ja kuulet ”plim-plom” -äänimerkin. 
Hissin sisällä painonapit sijaitsevat ulkoseinustalla suhteessa liukuportaisiin, yksinäinen painike alhaalla käynnistää hissin, ylemmässä rivissä on kaksi painiketta: hälytys ja ovet auki. Samalla seinustalla on myös kaide, joka ”katkeaa” keskellä, painonapit sijaitsevat sen yläpuolella, ne ovat keskellä seinää. 
Hissin kulkulinja on vinosti ylöspäin kulkien liukuportaiden kanssa samansuuntaisesti, hissin aukeava ovi on vastakkaisella seinustalla kuin mistä astuit sisään.  

Lippuhallista ja kompassitasolta Pengerkadun puolelle johtaviin portaisiin seuraten oikeata seinustaa:
Kun tulet liukuportaita tai hissiä käyttäen laiturilta ylätasanteelle eli lippuhalliin, ohitat ensiksi lipun lukijalaitteiden metallitolpat (4 kpl). Edempänä lattiassa metallilistan jälkeen on mustavalkoinen kompassin kuva ja siitä johtuen hallia nimitetään kompassitasoksi. Kuviota ei voi havaita valkoisella kepillä tunnustellen. 
Kun seuraat oikeata seinustaa, noin 20 metrin päässä on valokuva-automaatti ja heti sen jälkeen avautuu oikealle aulasyvennys, josta lähtee sekä liukuportaat että tavalliset portaat ylös Helsinginkadulle. Liukuportaat on sekä ylös että alas ja tavalliset portaat niiden välissä. Päästäksesi portaisiin sinun pitää kääntyä lippuhallissa valokuva-automaatin jälkeen 90 + 90 astetta oikeaan. Ylhäällä Helsinginkadun tasolla tulet portaista ulos siten, että kasvot ovat kohti Vaasan hallia ja S-markettia, Helsinginkatu on vasemmalla puolella ja liikenne kulkee Sörnäisistä Hämeentien suunnasta kohti Töölöä. Vasemmalla puolella on heti Helsinginkadun ylittävä tavallinen suojatie. 
Aulasyvennyksen hissit (2kpl) lippuhallista katutasolle sijaitsevat em. liukuportaita vastapäätä. Hissit nousevat Helsinginkadulle ja niiden ovet avautuvat ylhäällä kohti Hämeentietä, Sörnäistä ja Kinaporia (Kinaporissa sijaitsee vanhusten palvelukeskus). Hissien ovilta on oikealla Helsinginkadun ylittävä suojatie, jossa on liikennevalot ilman äänisignaalia. Suojatie johtaa metron sisäänkäynnin portaikkoon Helsinginkadun toisella eli Pengerkadun puolella. Suojatiellä vihreät jalankulkuvalot eivät näytä yhtäjaksoisesti koko kadun ylitystä, joten on turvallisempaa alittaa Helsinginkatu metroasemalla.
Kun jatkat matkaa kompassitasolta seuraten oikeata seinustaa n. 30 metriä, se kaartaa loivasti oikealle. Oikealla seinustalla sijaitsee ensin Primulan leipämyymälä, sen jälkeen karkkikauppa ja lopuksi Marian konditoriakahvila. Liikkeillä on mainostelineet käytävällä. 
Kun käännyt heti Marian konditorian jälkeen jyrkästi oikealle ja kuljet lasiovista, pääset tavallisiin rappusiin (kaksi jaksoa). Niiden yläpäässä kadun vasemmalla puolella on rakennuksen kiviseinää ja oikealle jää Helsinginkadun liikenne. 

Lippuhallista ja kompassitasolta katutasolle seuraten vasenta seinustaa: 
Jos seuraat laituritasolta nousevien liukuportaiden tai hissien jälkeen lippuhallista vasenta seinustaa, löydät muutaman metrin päässä ensin lippuautomaatit ja tulet sitten kompassitasolle. Seinustalla on sisäänkäynti ja ikkunat vartijoiden tiloihin, WC:t, R-kioski ja sen jälkeen Nosto- ja Otto- automaatit sekä Nordean maksuautomaatti. Se sijaitsee erillään seinästä, joten sen voi kiertää molemmilta puolilta. 
Kun seuraat edelleen vasenta seinustaa, sieltä avautuu uloskäynti ylös Helsinginkadulle Kinaporin puolelle. Tässä on sekä tavalliset että liukuportaat ylös. Käänny ylätasanteella 90 astetta oikeaan ja tulet Helsinginkadulle. 

Muut uloskäynnit:
Ohitettuasi em. syvennyksen ja jatkaessasi matkaa Kompassitasolta eteenpäin seuraten vasenta seinustaa, saavut viimeiseen uloskäyntihalliin. Ensimmäinen ovi vasemmalla seinustalla johtaa raitiovaunupysäkeille (linjat 6, 7A, 7B ja 8), 
Seuraavasta uloskäynnistä tulet Hämeentielle ja siellä Hakaniemestä poispäin (pohjoiseen) kulkevien bussien pysäkkien ja Lidlin puolelle, suunta on kohti pohjoista. 
Alhaalla hallissa tätä uloskäyntiä vastapäätä sijaitsee toinen uloskäynti, joka johtaa myös Hämeentielle, siellä Alepan lähelle ja ulos tultaessa on suunta kohti Hakaniemeä. Näissä kolmessa uloskäynnissä on lasiovet ja tavalliset 2-jaksoiset portaat.  

Reittiselostuksen loppu

Tämä sama versio on ladattavissa äänitiedostona Helsingin ja Uudenmaan Näkövammaiset ry:n verkkosivuilta osoitteesta www.hun.fi sekä Sokeain Ystävät ry:n verkkosivuilta osoitteesta www.syry.fi.

Äänitteen lukija: Helinä Hirn
Tuottaja: Helsingin ja Uudenmaan Näkövammaiset ry 2011
Oikeudet pidätetään